'Hati saya remuk, tapi Fattah tiada kesungguhan untuk pujuk' - Fazura
Shah Alam : Nur Fazura, 41, terkilan atas sikap bekas suaminya, Fattah Amin, 33, yang tiada inisiatif untuk memujuknya sepanjang dua bulan mereka tidak tinggal sebumbung. Fazura sambil mengalirkan air mata berkata, sebagai isteri, dia mengharapkan agar hatinya yang remuk dipujuk oleh suami ketika itu. "Kami dah tak sebumbung selama dua bulan. Dalam tempoh itu, saya mengharapkan suami datang memujuk saya. Bukan setakat WhatsApp 'selamat pagi', 'selamat malam', 'saya minta maaf' saja, tapi saya mengharapkan dia datang ke rumah walaupun saya marah atau apa. "Sebarang isteri, kadang-kadang kita mungkin marah. Tapi, saya memang berharap dia bersungguh-sungguh untuk pujuk saya, bukan setakat WhatsApp saja. Saya bercakap benar dan Allah mendengar. Allah tahu saya tak tipu. Saya bukan cakap nak selamatkan diri saya saja atau apa," katanya. Ditanya sama ada Fattah pernah datang ke rumah sepanjang tempoh dua bulan itu, Fazura berkata, Fattah hanya datang beberapa kali, namun tidak bersungguh-sungguh memujuk. "Dia ada datang beberapa kali untuk jumpa anak, dia datang lagi sehari sebelum cerai untuk ambil pakaian dan ada sekali dia datang pada hari saya failkan perceraian. "Memang ada banyak kali juga saya cakap tak mahu jumpa. Tapi, saya dalam keadaan hati saya remuk. Saya berharap dan berdoa kepada Allah agar dia datang bersungguh-sungguh pujuk saya. Mungkin saya berlembut hati waktu itu. "Tapi, dalam dua bulan itu tak ada inisiatif yang benar-benar dia nak memujuk saya," katanya. Tidak menerima sebarang pertanyaan khabar daripada pihak keluarga Fattah, Fazura berkata, walaupun agak terkilan, dia tetap memaafkan mereka kerana kasih sayang terhadap keluarga mentuanya tidak pernah berbelah bahagi. "Semenjak saya kahwin dengan Fattah, saya memang sayangkan keluarga mentua macam keluarga saya sendiri. Ke mana-mana saya pergi bercuti pun, saya tetap pastikan mereka tak terkecuali. "Tapi, sejujurnya, saya agak terkilan jugalah, langsung tiada antara mereka yang hubungi saya, bertanya khabar saya dan Fatima. Tapi, saya dah maafkan semua," katanya.